32003R1654
L 245/38
JURNALUL OFÍCIAL AL UNIUNII EUROPENE
REGULAMENTUL (CE) NR. 1654/2003 AL CONSILIULUI
din 18 iunie 2003
de modificare a Regulamentului (CE) nr. 2062/94 privind înființarea Agenției Europene pentru Sănătate și Securitate în Muncă
CONSILIUL UNIUNII EUROPENE,
având în vedere Tratatul de instituire a Comunității Europene și, în special, articolul 308 din acesta,
având în vedere propunerea Comisiei (1),
având în vedere avizul Parlamentului European (2),
având în vedere avizul Curții de Conturi (3),
întrucât:
(1)
Anumite dispoziții din Regulamentul (CE) nr. 2062/94 al Consiliului din 18 iulie 1994 privind înființarea Agenției Europene pentru Sănătate și Securitate în Muncă (4) trebuie puse în concordanță cu Regulamentul (CE, Euratom) nr. 1605/2002 al Consiliului din 25 iunie 2002 de stabilire a regulamentului financiar aplicabil bugetului general al Comunităților Europene (denumit în continuare „regulamentul financiar general”) (5) și, în special, cu articolul 185 din acesta.
(2)
Principiile și limitele generale care reglementează dreptul de acces la documente prevăzut de articolul 255 din tratat au fost reglementate prin Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, Consiliului și Comisiei (6).
(3)
La adoptarea Regulamentului (CE) nr. 1049/2001, cele trei instituții au convenit într-o declarație comună că agențiile și organele similare ar trebui să pună în aplicare norme care să fie în conformitate cu regulamentul menționat.
(4)
În consecință, este necesar să se includă în Regulamentul (CE) nr. 2062/94 dispozițiile corespunzătoare pentru a face Regulamentul (CE) nr. 1049/2001 aplicabil Agenției Europene pentru Sănătate și Securitate în Muncă, precum și o dispoziție privind apelul în cazul în care se refuză accesul la documente.
(5)
În consecință, Regulamentul (CE) nr. 2064/94 trebuie modificat în mod corespunzător,
ADOPTĂ PREZENTUL REGULAMENT:
Articolul 1
Regulamentul (CE) nr. 2062/94 se modifică după cum urmează:
1.
Articolul 6 se înlocuiește cu următorul text:
„Articolul 6
Accesul la documente
(1) Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele (7) Parlamentului European, Consiliului și Comisiei se aplică documentelor deținute de Agenție.
(2) Consiliul de administrație adoptă modalitățile practice de aplicare a Regulamentului (CE) nr. 1049/2001 în termen de șase luni de la intrarea în vigoare a Regulamentului nr. 1654/2003 al Consiliului din 18 iunie 2003 de modificare a Regulamentului (CE) nr. 2062/94 privind înființarea Agenției Europene pentru Sănătate și Securitate în Muncă (8).
(3) Deciziile adoptate de Agenție în temeiul articolului 8 din Regulamentul (CE) nr. 1049/2001 pot face obiectul unei plângeri adresate Ombudsmanului European sau al unei căi de atac în fața Curții de Justiție, în condițiile prevăzute de articolele 195 și 230 din tratat.
2.
Articolul 10 alineatul (2) se înlocuiește cu următorul text:
„(2) Consiliul de administrație adoptă raportul anual privind activitățile Agenției și îl transmite până la data de 15 iunie a fiecărui an Parlamentului European, Consiliului, Comisiei, Comitetului Economic și Social European, Curții de Conturi, statelor membre și Comitetului consultativ pentru securitate, igienă și protecția sănătății la locul de muncă.
(3) Agenția transmite anual autorității bugetare orice informație pertinentă cu privire la rezultatele procedurilor de evaluare.”
3.
Articolele 13, 14 și 15 se înlocuiesc cu următorul text:
„Articolul 13
Anteproiectul de buget. Adoptarea bugetului
(1) În fiecare an, Consiliul de administrație, pe baza unui proiect întocmit de director, elaborează o estimare a veniturilor și cheltuielilor Agenției pentru următorul exercițiu financiar. Această estimare, care include și un proiect de organigramă, este transmisă de Consiliul de administrație Comisiei până la data de 31 martie a fiecărui an.
(2) Estimarea se transmite de către Comisie Parlamentului European și Consiliului (denumite în continuare «autoritatea bugetară»), împreună cu anteproiectul bugetului general al Uniunii Europene.
(3) Pe baza estimării, Comisia introduce în anteproiectul bugetului general al Uniunii Europene estimările pe care le consideră necesare în ceea ce privește organigrama și cuantumul subvenției care urmează să fie adăugată bugetului general, pe care îl prezintă autorității bugetare în conformitate cu articolul 272 din tratat.
(4) Autoritatea bugetară autorizează creditele cu titlu de subvenție destinate Agenției.
Autoritatea bugetară adoptă organigrama Agenției.
(5) Bugetul agenției se adoptă de către Consiliul de administrație. Bugetul devine definitiv după adoptarea definitivă a bugetului general al Uniunii Europene. Dacă este cazul, bugetul se ajustează în mod corespunzător.
(6) Consiliul de administrație notifică autoritatea bugetară, cât mai curând posibil, în legătură cu intenția sa de a realiza orice proiect care ar putea avea implicații financiare semnificative pentru finanțarea bugetului, în special proiectele de natură imobiliară, cum ar fi închirierea sau achiziționarea de imobile. Consiliul de administrație informează Comisia cu privire la aceasta.
Dacă o entitate a autorității bugetare și-a notificat intenția de a emite un aviz, aceasta transmite avizul Consiliului de administrație într-un interval de șase săptămâni de la data notificării proiectului.
Articolul 14
Execuția bugetului
(1) Directorul execută bugetul Agenției.
(2) Până la data de 1 martie a fiecărui an, după încheierea exercițiului financiar, contabilul Agenției comunică contabilului Comisiei conturile provizorii, însoțite de raportul privind gestionarea financiară și bugetară a exercițiului financiar. Contabilul Comisiei consolidează conturile provizorii ale instituțiilor și organismelor descentralizate, în conformitate cu articolul 128 din regulamentul financiar general.
(3) Până la data de 31 martie, după încheierea exercițiului financiar, contabilul Comisiei transmite Curții de Conturi conturile provizorii ale Agenției, însoțite de raportul privind gestionarea financiară și bugetară a exercițiului financiar. Raportul privind gestionarea financiară și bugetară a exercițiului financiar este transmis, de asemenea, Parlamentului European și Consiliului.
(4) După primirea observațiilor formulate de Curtea de Conturi cu privire la conturile provizorii ale Agenției, în conformitate cu dispozițiile articolului 129 din regulamentul financiar general, directorul elaborează pe proprie răspundere conturile definitive ale Agenției și le transmite spre avizare Consiliului de administrație.
(5) Consiliul de administrație emite un aviz privind conturile definitive ale Agenției.
(6) Până la data de 1 iulie, după încheierea fiecărui exercițiu financiar, directorul transmite aceste conturi definitive, însoțite de avizul Consiliului de administrație, Parlamentului European, Consiliului, Comisiei și Curții de Conturi.
(7) Conturile definitive se publică.
(8) Directorul transmite Curții de Conturi un răspuns la observațiile făcute până la data de 30 septembrie. Directorul transmite respectivul răspuns și Consiliului de administrație.
(9) Directorul înaintează Parlamentului European, la solicitarea acestuia din urmă, după cum se prevede la articolul 146 alineatul (3) din regulamentul financiar general, orice informație necesară pentru buna derulare a procedurii de descărcare de gestiune pentru exercițiul financiar în cauză.
(10) Parlamentul European, la recomandarea Consiliului, care hotărăște cu majoritate calificată, descarcă de gestiune directorul, în conformitate cu execuția bugetului pentru anul N, până la data de 30 aprilie a anului N + 2.
Articolul 15
Regulamentul financiar
Reglementarea financiară aplicabilă Agenției se adoptă de către Consiliul de administrație după consultarea Comisiei. Aceasta nu se poate abate de la Regulamentul (CE, Euratom) nr. 2343/2002 al Comisiei din 19 noiembrie 2002 de stabilire a regulamentului financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului de stabilire a regulamentului financiar aplicabil bugetului general al Comunităților Europene (9) decât dacă cerințele de funcționare a Agenției impun acest lucru și cu acordul prealabil al Comisiei.
Articolul 2
Prezentul regulament intră în vigoare în prima zi a lunii care urmează publicării sale în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 18 iunie 2003.